รัฐบาลไทย-ข่าวทำเนียบรัฐบาล-คณะกรรมการวัคซีนแห่งชาติ เห็นชอบแผนเร่งรัดการกำจัดโรคหัด ตามพันธสัญญานานาชาติ เพื่อหยุดการแพร่เชื้อในระดับประเทศภายในปี 2563
วันพฤหัสบดีที่ 2 สิงหาคม 2561
คณะกรรมการวัคซีนแห่งชาติ เห็นชอบแผนเร่งรัดการกําจัดโรคหัด ตามพันธสัญญานานาชาติ เพื่อหยุดการแพร่เชื้อในระดับประเทศภายในปี 2563
พลเอก ฉัตรชัย สาริกัลยะ รองนายกรัฐมนตรี เป็นประธานการประชุมคณะกรรมการวัคซีนแห่งชาติ ครั้งที่ 3/2561
วันนี้ (2 สิงหาคม 2561) เวลา 09.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ฉัตรชัย สาริกัลยะ รองนายกรัฐมนตรี เป็นประธานการประชุมคณะกรรมการวัคซีนแห่งชาติ ครั้งที่ 3/2561 ร่วมกับหน่วยงานที่เกี่ยวข้อง สรุปสาระสําคัญของผลการประชุม ดังนี้
ที่ประชุมเห็นชอบแผนระยะสั้นเพื่อการเร่งรัดการกําจัดโรคหัด ตามพันธสัญญานานาชาติ โดยรณรงค์ให้ฉีดวัคซีนป้องกันโรคหัดในเด็กและผู้ใหญ่ในกลุ่มเป้าหมาย เพื่อหยุดการแพร่เชื้อ และการระบาดของโรคหัดในระดับประเทศ ภายในปี 2563 สําหรับทางเลือกกลไกการพิจารณาการนําวัคซีนใหม่มาใช้ในแผนงานเพื่อสร้างเสริมภูมิคุ้มกันโรค ที่ประชุมให้นําเสนอรายละเอียดของทางเลือกให้ชัดเจน แล้วให้นํากลับมาพิจารณาใหม่ในอีก 1 เดือน
พร้อมกันนี้ ที่ประชุมได้รับทราบความคืบหน้าของการพัฒนางานด้านวัคซีนของประเทศอีกหลายโครงการ ได้แก่ โครงการนําร่อง (Pilot project) การบูรณาการการบริหารจัดการวัคซีน การจัดซื้อ และการสํารองวัคซีนรูปแบบใหม่ ซึ่งคณะทํางานดําเนินการโครงการนี้ ได้กําหนดแผนการจัดซื้อวัคซีนร่วมกันแบบปีต่อปี (Pooled procurement) ซึ่งจะเริ่มดําเนินการในปี 2562 การจัดซื้อแบบหลายปี (Multi-year tender) และการจัดซื้อจากผู้ผลิต หรือผู้นําเข้ามากกว่า 1 ราย (Multi-supplier) ตลอดจนการสํารองวัคซีนเพื่อรองรับการระบาดของโรคที่ป้องกันได้ด้วยวัคซีน ที่จะดําเนินการในปี 2563 และ 2564 ตามลําดับ ซึ่งจะทําให้ประเทศไทยมีความมั่นคงด้านวัคซีน ประชาชนมีวัคซีนที่มีคุณภาพใช้อย่างเพียงพอ ทันเวลา ทั้งในภาวะปกติ และในภาวะฉุกเฉินที่มีการระบาดของโรค
ส่วนด้านการจัดตั้งหน่วยผลิตวัคซีน และชีววัตถุเพื่อการพึ่งตนเอง รวมไปถึงการสร้างความมั่นคงด้านวัคซีนของประเทศ ตามที่คณะกรรมการวัคซีนแห่งชาติมีมติไปก่อนหน้านี้ องค์การเภสัชกรรมซึ่งเป็นหน่วยงานที่มีภารกิจหลักดังกล่าว จะต้องจัดทําแผนเรื่องการแยกหน่วยผลิตวัคซีนและชีววัตถุให้ชัดเจน และในปีงบประมาณ พ.ศ. 2562 เด็กไทยจะได้รับวัคซีนป้องกันโรคเยื่อหุ้มสมองอักเสบ จากแบคทีเรียฮิบฟรี โดยขณะนี้ได้บรรจุวัคซีนชนิดนี้ในบัญชียาหลักแห่งชาติ และสิทธิประโยชน์ในระบบหลักประกันสุขภาพแห่งชาติแล้ว นอกจากนี้ กระทรวงสาธารณสุขได้จัดทําแผนจัดซื้อเป็นวัคซีนรวม 1 เข็ม ป้องกันได้ 5 โรค (DTP-HB-Hib) จํานวน 2.5 ล้านโด๊ส ซึ่งวัคซีนชนิดนี้ นอกจากป้องกันโรคเยื่อหุ้มสมองอักเสบจากเชื้อฮิบได้เกือบ 200 รายต่อปีแล้ว ยังสามารถป้องกันโรคคอตีบ ไอกรน บาดทะยัก และไวรัสตับอักเสบบีได้ในขณะเดียวกัน โดยหน่วยงานที่เกี่ยวข้องได้เริ่มดําเนินการกระบวนการจัดหาวัคซีนแล้ว
สําหรับวัคซีนป้องกันโรคอุจจาระร่วงจากไวรัสโรต้า เป็นวัคซีนที่มีประโยชน์ในการป้องกันโรคท้องร่วงในเด็กเล็กจากเชื้อไวรัสชนิดนี้ ซึ่งเป็นสาเหตุโรคท้องร่วงในเด็กเล็กปีละหลายหมื่นคน หรือประมาณ 1 ใน 3 ของโรคท้องร่วงในเด็กกลุ่มนี้ทั้งหมด คณะกรรมการฯ มีมติให้มีการบริหารจัดการงบประมาณที่มีอยู่ให้มีประสิทธิภาพหรือขอสนับสนุนงบประมาณจากรัฐเพิ่มเติม เพื่อเร่งนําวัคซีนโรคท้องร่วงชนิดนี้มาให้บริการได้
นอกจากนี้ที่ประชุม รับทราบแผนการจัดหาวัคซีนป้องกันโรคพิษสุนัขบ้า เพื่อชดเชยให้กับสถานบริการภาครัฐ ที่ต้องให้บริการฉีดวัคซีนในคนที่มีอัตราการมารับบริการเพิ่มสูงขึ้นหลายเท่าในปี 2561 เนื่องจากมีการระบาดของโรคพิษสุนัขบ้าในสัตว์ในหลายพื้นที่ทั่วประเทศ ทําให้งบประมาณที่ได้รับจากกองทุนต่าง ๆ ไม่เพียงพอ ส่งผลต่อภาระทางการเงินสําหรับโรงพยาบาลส่วนใหญ่ในปัจจุบัน
-----------------------------------------------